Cullinan was nou wel sy diamant vinnig kwyt, maar dié myn-en-toeristedorp het 'n klompie ander juwele. Die Somabula-natuurreservaat is een van hulle. Somabula het nie glybane, swembaddens en trampoliens nie.
Jy het soms 'n effense selfoonsein en soms niks nie – en hier is nie 'n grootskerm-TV waar jy sepies of Superrugby kan kyk nie.
Dan, voor jy na jou staanplek toe ry, kan jy sommer aan die kant van die perdestal inloer by die werkwinkelmuseum, Cator's Smithies.
Een van Cullinan se inwoners, Chris Cator, het dié museum ingerig met 'n versameling van ou gereedskapstukke, en in die middel van die museum staan 'n gerestoureerde kapkar. In die reservaat staan ook vier netjies gerestoureerde ossewaens waarin gaste kan oorslaap.
Somabula is die Matebelenaam vir die langstertflap, 'n voël wat op die reservaat se logo pryk. Die staanplekke het ook almal voëlname en jy kan kies of jy by Lourie (loerie), Barbet (houtkapper), Hornbill (neushoringvoël), Bulbul (tiptol), Kingfisher (visvanger), Hadeda of Egret (reier) wil kamp.
Vier van die staanplekke (Egret, Hadeda, Lourie & Barbet) het private badkamers.
Kampplek: 7 groot staanplekke, almal met veldgras, 'n miniboma en koeltebome.
Ablusiegeriewe: Netjiese private badkamers vir vier van die staanplekke en basiese en gedeelde geriewe vir kampeerders op die ander drie.
Die entomoloog en ossewakenner Erik Holm het Somabula se ou ossewaens gerestoureer.
Hierdie artikel het oorspronklik in September 2017 verskyn. Ons probeer nuwe inligting bywerk, maar feite en geite kon intussen verander het – laat weet gerus by digitaal@weg.co.za as jy iets raaksien.